葉少藴生朝
作者：張元幹
朝代：宋

paragraphs: 先生早貴當天升，文章爾雅傳六經。
腹包萬卷書縱橫，玉堂草制羣公驚。
繡韉綠髮趨承明，意氣已向沙堤行。
出入四紀更寵榮，聲華摩空鬰崢嶸。
坐嘯十郡歷九卿，視公進退爲重輕。
聖神天子開延英，丞轄政地思儀型。
中開香火祠殊庭，石林高卧憂蒼生。
五載筦鑰司陪京，貔貅百萬環屯營。
大江千里依長城，控制勍敵堅其盟。
詔書移鎮來旆旌，山川草木知威名。
潢池桴鼓令不鳴，盡歸戲下息鬬爭。
維師鷹揚宇宙清，指顧號令驅風霆。
小試擒縱孰敢攖，部曲愛戴如父兄。
太阿龍泉發新硎，逆順之勢如建瓴。
綸巾羽扇寬作程，韜略堂堂時俗評。
乞師未用牛酒迎，胸次自有堂上兵。
姦宄革面輸忠誠，碧海不復鱷鯢腥。
細數前輩存典刑，爛爛伴月唯長庚。
歲時建巳嶽降靈，三奇天運乙丙丁。
良辰樂事非難并，香凝燕寢合鼓笙。
舞翻流雪歌囀鶯，兒孫遶膝奉兕觥。
安輿綵服壽且寧，五福共應南極星。
龐眉鶴骨超籛鏗，清都絳闕吞蓬瀛。
明年正拜居阿衡，爐錘造化推至誠。
黼藻王度重丹青，雲龍會遇真千齡。
羲和日馭無虧盈，永佐火德輝炎精。